Hvad er ÅOP? Det og meget mere økonomisnak er en del af pensum i Pengeugen.

Årlige omkostninger i procent, renter og budgetter er nok næppe noget, som fylder meget i en flok ottendeklassers bevidsthed. Det er imidlertid vigtige begreber at lære - og forstå. Det er baggrunden for, at Finans Danmark og Danmarks Matematiklærerforening arrangerer Pengeuge 2020 på flere af landets folkeskoler. Skørping Skole har dedikeret denne uge til undervisning i privatøkonomi. - Uden at det skal lyde højtflyvende, så er det jo også fordi, vi skal undervise elever i at blive livsduelige mennesker, der kan klare sig i samfundet, siger Jens Peter Christensen, matematiklærer i 8.C på Skørping Skole. - Jeg synes, det er godt. Vi lærer en masse begreber, siger Rumle Falk fra 8.C, Skørping Skole. Marianne Karlsen er til daglig commercial manager hos Nordea men er gæsteunderviser i denne uge på landets skoler. Hun mener ikke, man skal holde igen med at lære unge om finansielle begreber. - De vil jo gerne, siger hun. Det er syvende gang, pengeugen bliver afviklet, og i år deltager 752 folkeskoler i Danmark .